Κάθε χειμώνα είναι συχνό το φαινόμενο του παγετού (χαμηλής θερμοκρασίας) ή και της χιονόπτωσης με αποτέλεσμα να ανοίγουμε την βρύση μας και να μην τρέχει νερό ή βγαίνοντας σε κάποιο εξωτερικό  χώρο να παρατηρούμε ότι οι σωληνώσεις της ύδρευσης έχουν σπάσει, με συνέπεια την διαρροή νερού και τη δημιουργία πάγου.

**Τι μπορείτε να κάνετε για να αποφύγετε τέτοιες καταστάσεις;**

**Α) Στα δίκτυα ύδρευσης των μόνιμων κατοικιών-εξοχικών:**

* Μάθετε που βρίσκεται ο υδρομετρητής (ρολόι) του σπιτιού καθώς και τα σημεία που βρίσκονται ο κεντρικός και οι περιφερειακοί διακόπτες (βάνες) υδροδότησης.
* Ελέγξτε και βεβαιωθείτε ότι οι διακόπτες (βάνες) του δικτύου υδροδότησης ανοιγοκλείνουν και λειτουργούν ομαλά.
* Ελέγξτε και βεβαιωθείτε ότι ο υδρομετρητής (ρολόι) και το δίκτυο υδροδότησης της κατοικίας σας είναι επαρκώς μονωμένα.
* Βεβαιωθείτε ότι οι εξωτερικοί σωλήνες (βρύσες μπαλκονιών, ηλιακού θερμοσίφωνα, κλπ. ) είναι μονωμένοι, διαφορετικά φροντίστε να μονωθούν το συντομότερο δυνατόν.
* Απομονώστε ή καλύτερα εκκενώστε το δίκτυο του ηλιακού θερμοσίφωνα και της κεντρικής υδροδότησης της κατοικίας σας , αν πρόκειται να λείψετε για μεγάλο χρονικό διάστημα κατά τη διάρκεια του χειμώνα.
* Κλείστε την παροχή νερού προς τον ηλιακό θερμοσίφωνα και αδειάστε το νερό από το σύστημα, αν είσαστε στο σπίτι κατά τη διάρκεια του παγετού και ιδιαίτερα το βράδυ, διαφορετικά αφήστε μια βρύση να στάζει στο κύκλωμα ζεστού νερού.
* Μην σπαταλάτε αλόγιστα νερό για να απομακρύνετε το χιόνι και τον πάγο ειδικά τις απογευματινές ώρες .
* Ενημερωθείτε αν έχει τοποθετηθεί αντιψυκτικό στον ηλιακό θερμοσίφωνα από τον ειδικό που έκανε την τοποθέτηση του ή τον συντηρητή , σε περίπτωση κλειστού κυκλώματος. Σε αντίθετη περίπτωση, προμηθευτείτε το κατάλληλο αντιψυκτικό και φροντίστε για την τοποθέτησή του.
* Ελέγξτε αν υπάρχουν διαρροές στις βρύσες εντός και εκτός της κατοικίας σας.

**Β) Όταν επικρατήσει παγετός και εφόσον παγώσουν οι κεντρικοί σωλήνες ύδρευσης:**

* Κλείστε αμέσως τον κεντρικό διακόπτη παροχής νερού του σπιτιού και ελέγξτε τον υδρομετρητή. Αν συνεχίζει να λειτουργεί («γράφει»), τότε υπάρχει διαρροή στο δίκτυο. Κλείστε το διακόπτη της κεντρικής παροχής και καλέστε υδραυλικό.
* -Αν παρατηρήσετε ότι υπάρχει διαρροή νερού στο δίκτυο ύδρευσής σας πριν τον υδρομετρητή (ρολόι) καλέστε αμέσως την Δ.Ε.Υ.Α.Δ.Δ. στο τηλ. 2316021480
* Αν αποφασίσετε να ξεπαγώσετε τους σωλήνες, αρχίστε από το μέρος του σωλήνα κοντά στον διακόπτη ώστε η θερμοκρασιακή μεταβολή να είναι σταδιακή. Αν δεν έχετε αποτελέσματα επικοινωνήστε με έναν υδραυλικό.
* Ελέγξτε αν έχουν βραχεί ή διατρέχουν κίνδυνο οι ηλεκτρικές εγκαταστάσεις ώστε να τις απομονώσετε.

**Γ) Σε περιοχές όπου η κακοκαιρία είναι συχνό φαινόμενο απαιτείται μια πιο σοβαρή αντιμετώπιση του φαινομένου και οι προτεινόμενοι τρόποι είναι:**

* Η καλή μόνωση των εξωτερικών (αλλά και εσωτερικών σε κάποιες περιοχές) αγωγών.
* Η δημιουργία ταπών εκκένωσης δικτύων για περιπτώσεις όπου η εγκατάσταση θα καταστεί αχρείαστη για μεγάλο χρονικό διάστημα.
* Η επιχωμάτωση των κύριων αγωγών καθώς και των εξωτερικών δικτύων.
* Κατά διάρκεια του παγετού να διατηρήστε έναν κρουνό (βρύση) του δικτύου σας σταθερά ανοικτό με πολύ μικρή παροχή έτσι ώστε η συνεχόμενη ροή να αποτρέπει την αδρανοποίηση των μορίων του νερού άρα και το σχηματισμό πάγου. Σε περίπτωση που τυγχάνει να γνωρίζετε την όδευση του δικτύου ύδρευσης του χώρου σας εξασφαλίστε κυρίως τη συνεχόμενη ροή στα τμήματα που περνούν από ακάλυπτους χώρους, που είναι και πιο ευάλωτα στις θερμοκρασιακές μεταβολές.

***Για πληροφορίες αλλά και για οποιαδήποτε βλάβη παρατηρήσετε μπορείτε να επικοινωνήσετε με τη  Δ.Ε.Υ.Α.Δ.Δ. :***

**Τηλεφωνικά: 23160 21480 – 481 (Τηλεφωνικό Κέντρο ΔΕΥΑΔΔ)**

**Με e-mail: vlaves@deyadelta.gr (Αναγγελία βλαβών)**

**info@deyadelta.gr (Πληροφορίες)**